Posjet IBM-u

22. listopada 2015. g. učenici 2., 3. i 4. razreda (ekonomisti, upravni referenti i grafički tehničari pripreme) posjetili su u pratnji profesora IBM.

Mailom smo primili jasne (gotovo stroge) upute kome se javiti kada stignemo, koga pozvati i gdje ići. Ali, sve upute i barijere su nestale, jer se s 4. kata po nas spustila gospođa Željka. Srdačnost, ljubaznost i otvorenost kojom nas je dočekala i pozdravila, bila je prisutna cijelo vrijeme našeg boravka. U tome su joj se pridružili i ostali zaposlenici.

Uz kavicu, kekse i sokove, pozdravila nas je još jedna Željka. Gospodin Damir Brašnić pripremio je prezentaciju o sigurnosti na Internetu i kviz. Svojom neposrednošću, duhovitošću i spontanošću, oduševio je naše učenike koji su motivirani sudjelovali u kvizu i za svaki točan odgovor dobili nagradu (čokoladu ili bombon).

Zatim smo podijeljeni u grupe, krenuli u obilazak, praćeni mladim ljudima koji rade u IBM-u i koji su bili spremni odgovoriti na bilo koje pitanje.

Spontanost, duhovitost i opuštenost svih zaposlenika rezultirala je i improviziranom prodajom tableta koju je inicirao Hrvoje (Duje). Nadmetali su se naš učenik Ivan i zaposlenik IBM-a Danijel, ali je naš učenik uspio prodati tablet gosp. Duji.

Pišemo o ovom zanimljivom posjetu još prepuni dojmova jer su naši učenici upoznali organizaciju 21. stoljeća koja i njima pruža mogućnost zaposlenja i daje nadu da će za njih jednom barijere nestati.

Željeli bismo zahvaliti IBM-u i svim zaposlenicima koji su se istinski potrudili da nam ovaj posjet ostane u sjećanju.

Učenici i profesori Centra Dubrave